子夏山
作者：趙瞻
朝代：宋

paragraphs: 山因先師成令名，人心仰止懸青冥。
文侯北面款山扄，石室至今猶南傾。
直松萬林天籟聲，長材大棟資連甍。
溪泉四出照骨清，潤物功溥民罔争。
朝兮新雲澤根莖，暮兮和風發勾萌。
山川氣稟天地英，民何知爲夫子靈。
魏最稱治由師經，晉俗自是多諸生。
時尚辭華取未精，皓首學行徒修明。
非無神降弼王庭，國朝當議平文衡。
斯文未喪吾道亨，商之傳授今可行。